P. Hrušovský, podpredseda NR SR: (2002-05-16):
Ďakujem. Prerušujem rokovanie o tomto bode programu. Ďakujem pán prezident, pán spoločný spravodajca. Pristúpime k rokovaniu o návrhu zákona z 20. marca 2002, ktorým sa mení a dopĺňa zákon č. 313/2001 Z. z. o verejnej službe v znení neskorších predpisov, vrátený pánom prezidentom Slovenskej republiky na opätovné prerokovanie Národnou radou Slovenskej republiky. Materiál ste dostali ako tlač 1448, jeho súčasťou je aj rozhodnutie pána prezidenta z 27. marca o vrátení zákona, ako aj schválený zákon z 20. marca. Zákon bol rozhodnutím pána predsedu z apríla pod číslom 1607 pridelený na prerokovanie príslušným výborom Národnej rady Slovenskej republiky. Teraz poprosím povereného spravodajcu pána poslanca Halmeša, ktorého výbor pre sociálne veci a bývanie poveril, aby informoval Národnú radu o výsledku prerokovania vráteného zákona vo výboroch. Pán poslanec Halmeš. F. Halmeš, poslanec: Ďakujem, pán podpredseda. Z poverenia gestorského výboru pre sociálne veci a bývanie vám vážené dámy a páni predkladám spoločnú správu výborov, ktoré prerokovali predmetný návrh zákona. Ide o zákon z 20. marca, ktorým sa mení a dopĺňa zákon č. 313/2001 Z. z. o verejnej službe v znení neskorších predpisov, vráteného prezidentom Slovenskej republiky na opätovné prerokovanie Národnou radou Slovenskej republiky. Je to tlač 1448, ktorá je k dispozícii poslancom. Výbor Národnej rady Slovenskej republiky pre sociálne veci a bývanie ako gestorský výbor pri rokovaní o zákone z 20. marca 2002, ktorým sa mení a dopĺňa zákon č. 313/2001 Z. z. o verejnej službe v znení neskorších predpisov, vrátaného prezidentom Slovenskej republiky na opätovné prerokovanie Národnou radou Slovenskej republiky, podáva Národnej rade Slovenskej republiky podľa § 79 ods. 1 zákona Národnej rady Slovenskej republiky č. 350/1996 Z. z. o rokovacom poriadku v znení neskorších predpisov túto spoločnú správu. Predseda Národnej rady Slovenskej republiky rozhodnutím z 2. apríla 2002 číslo 1607 pridelil zákon, ktorým sa mení a dopĺňa zákon číslo 313 o verejnej službe v znení neskorších predpisov, na opätovné prerokovanie Národnou radou Slovenskej republiky, a síce Ústavnoprávnemu výboru Národnej rady, Výboru Národnej rady pre sociálne veci a bývanie a Výboru Národnej rady pre verejnú správu. Ako gestorský výbor bol určený opätovne výbor pre sociálne veci a bývanie. Vrátený zákon odporučili neschváliť ústavnoprávny výbor uznesením z 9. apríla 2002 číslo 895 a výbor pre sociálne veci a bývanie uznesením zo 6. mája 2002 číslo 478. Vrátený zákon odporučili schváliť Výbor Národnej rady Slovenskej republiky pre verejnú správu uznesením zo 7. mája tohto roku číslo 449. Z uznesení výborov, ktoré vrátený zákon opätovne prerokovali, vyplývajú tieto návrhy. Ústavnoprávny výbor Národnej rady nesúhlasí so zákonom a odporúča Národnej rade, aby zákon z 20. marca 2002, ktorým sa mení a dopĺňa zákon číslo 313 o verejnej službe nebol schválený, teda ho odporúča neschváliť. Ako som už spomenul Výbor Národnej rady pre sociálne veci a bývanie takisto nesúhlasí ako gestorský výbor s týmto návrhom zákona a odporúča ho neschváliť a Výbor Národnej rady pre verejnú správu súhlasí so zákonom a odporúča ho schváliť vrátane pripomienok, ktoré sú uvedené v časti III rozhodnutia prezidenta Slovenskej republiky z 27. marca 2002. Gestorský výbor na základe stanovísk výborov k zákonu z 20. marca 2002, ktorým sa mení a dopĺňa zákon číslo 313, po opätovnom prerokovaní vyjadrených a v ich uzneseniach uvedených v tretej a štvrtej časti tejto spoločnej správy a v stanovisku gestorského výboru odporúča Národnej rade po opätovnom prerokovaní vyhovieť návrhu prezidenta Slovenskej republiky uvedeného v časti III tejto správy a zákon ako celok neschváliť. Ak však Národná rada Slovenskej republiky vrátený zákon opätovne schváli, vykonajú sa v ňom legislatívno-technické úpravy, ako sa uvádzajú v časti III tohto rozhodnutia prezidenta republiky, a síce po prvé, v názve vypustiť slová „mení a“, po druhé, v článku I úvodná veta znie: „Zákon č. 313/2001 Z. z. o verejnej službe v znení zákona č. 118/2002 Z. z. a zákona č. 131/2002 Z. z. sa dopĺňa takto. Po tretie, článok II znie: „Tento zákon nadobúda účinnosť 1. augusta 2002.“ Ide o súvislosť, že vzhľadom na tretiu časť rozhodnutia prezidenta Slovenskej republiky v prípade, ak by Národná rada predsa návrh zákona schválila, tak nie je možné zachovať účinnosť, ktorá bola v návrhu zákona v pôvodnom návrhu zákona uvedená. Pán podpredseda, chcel by som povedať, že spoločnú správu som v súlade s rokovacím poriadkom predniesol a môže byť k tomuto bodu otvorená rozprava. Súčasne predznačujem, že mám splnomocnenie gestorského výboru, aby som tento zákon uviedol v druhom aj treťom čítaní.